RS จับมือ “มูลนิธิบ้านนกขมิ้น” มอบหน้ากากอนามัย-เจลล้างมือ
RS จับมือ "มูลนิธิบ้านนกขมิ้น" ลงพื้นที่ส่งมอบหน้ากากอนามัยและเจลล้างมือให้ให้ผู้ยากไร้และคนไร้บ้านในเขตกทม.
4 ก.พ. 2564

หลังจากที่ได้จัดโครงการ “The Secret of Happy Life” (สุข สมดุล) เพื่อสร้างแรงบันดาลใจในการใช้ชีวิต พร้อมกับเติมเต็มความสุขและรอยยิ้มให้แก่ชุมชนในเขตจตุจักรที่อยู่รอบๆ สำนักงานของ อาร์เอส กรุ๊ป เมื่อปลายปีที่ผ่านมา และเพื่อเป็นการพัฒนาและยกระดับคุณภาพชีวิตร่วมกันของเด็กๆ คนในชุมชน และผู้ยากไร้ อย่างต่อเนื่อง ทาง อาร์เอส กรุ๊ป โดย วิทวัส เวชชบุษกร ประธานเจ้าหน้าที่ฝ่ายการเงิน ร่วมกับ สุรชัย สุขเขียวอ่อน หรือ ครูอ๊อด ผู้อำนวยการจากมูลนิธิบ้านนกขมิ้น พร้อมพนักงานจิตอาสา ศิลปิน ดารา และคูลเจ เพื่อมอบเจลล้างมือและหน้ากากอนามัย 700 ชุด ให้กับคนในชุมชนเขตจตุจักร และคนไร้บ้านที่ยังขาดแคลนในกรุงเทพมหานคร ผ่านทางรถปันสุขของมูลนิธิฯ พร้อมแนะนำวิธีการดูแลตนเองอย่างถูกต้อง
โดยการลงพื้นที่ในครั้งนี้ ยังทำให้ได้เห็นทั้งรอยยิ้มและน้ำตาของผู้คนในชุมชน ซึ่งหลายคนบอกว่าสถานการณ์โควิด-19 สร้างความเครียดและปัญหาต่างๆ ในการใช้ชีวิตเป็นอย่างมาก การที่มีผู้เข้ามาช่วยเหลือและแบ่งปันสิ่งที่จำเป็นให้กับพวกเขา ทำให้รู้สึกว่าไม่ได้ถูกสังคมทอดทิ้ง ไม่ว่าจะเป็นองค์กรใหญ่หรือคนที่ยากไร้ก็สามารถอยู่ร่วมกันและแบ่งปันซึ่งกันและกันได้
ทั้งนี้ นับเป็นจุดเริ่มต้นที่ อาร์เอส กรุ๊ป พร้อมจะสานต่อโครงการเพื่อให้การอยู่ร่วมกันระหว่างองค์กรและชุมชนเป็นไปตามพันธกิจหลัก นั่นคือการสร้างแรงบันดาลใจในการใช้ชีวิตและช่วยเติมเต็มความสุขให้กับผู้คน โดยจะร่วมมือกับหน่วยงานภาคส่วนต่างๆ ในการเป็นส่วนหนึ่งที่ช่วยยกระดับให้สังคมและผู้คนยากไร้ได้มีคุณภาพชีวิตที่ดีขึ้นไปด้วยกันอย่างยั่งยืน